SET ร่วงเกือบ 1% หลุดแนวรับ 1,620 จุด วิตก “เงินเฟ้อ” สหรัฐสูง ดัน “บอนด์ยีลด์” พุ่ง 3%
SET ร่วง 0.62% หลุดแนวรับ 1,620 จุด วิตกภาวะ “เงินเฟ้อ” สหรัฐสูง ดัน “บอนด์ยีลด์” พุ่งแตะ 3.17% กดดันบรรยากาศการลงทุน
SET ร่วง 0.62% หลุดแนวรับ 1,620 จุด วิตกภาวะ “เงินเฟ้อ” สหรัฐสูง ดัน “บอนด์ยีลด์” พุ่งแตะ 3.17% กดดันบรรยากาศการลงทุน
9 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:28 น. อยู่ที่ระดับ 1,619.47 จุด ลดลง 10.11 จุด หรือ 0.62% สูงสุดที่ระดับ 1,624.26 จุด ต่ำสุดที่ระดับ 1,618.89 จุด ด้วยมูลค่าการซื้อขาย 14,509.29 ล้านบาท
ด้านนายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ แกว่งไซด์เวย์ถึงไซด์เวย์ดาวน์ ในกรอบที่จำกัดมากขึ้น หลังจากปรับตัวลงไปมากแล้วจนเข้าสู่จุด Over Sold โดยปัจจัยหลักๆ ยังมาจากเรื่องของภาวะเงินเฟ้อสหรัฐสูง ทำให้อัตราผลตอบแทนพันธบัตรรัฐบาลสหรัฐพุ่งแตะ 3.17% แล้ว กดดันบรรยากาศการลงทุน ขณะที่ตลาดหุ้นอื่นในภูมิภาคเอเชียก็ปรับตัวลดลง
ทั้งนี้ หากดัชนีฯร่วงลงทดสอบแนวรับ 1,620 จุดอาจรีบาวด์ทางเทคนิคได้ แต่อย่างไรก็ตามนักลงทุนยังคงจับตาตัวเลขเงินเฟ้อสหรัฐในวันที่ 11 พ.ค.นี้ หากออกมาใกล้เคียงตามคาดการณ์ ที่ 8.1% ก็น่าจะทำให้คลายความกังวลในเรื่องของเฟดจะปรับขึ้นอัตราดอกเบี้ยสูงกว่า 0.5% ลงได้
ให้แนวรับไว้ที่ 1,621-1,620 จุด และแนวต้าน 1,635-1,645 จุด
ขณะที่ บล.เคทีบีเอสที มองแนวโน้มตลาดวันนี้คาด SET Index ยังแกว่งตัวในแดนลบต่อเนื่องลงทดสอบ 1,620 บวก/ลบ จุด จากบรรยากาศการลงทุนที่ยังเป็นลบต่อเนื่อง เม็ดเงินยังคงไหลออกจากสินทรัพย์เสี่ยงและเข้าถือ Dollar โดยยังคงกังวลต่อนโยบายการเงินของเฟดคาดตึงตัวเร็วต่อเนื่องและมีโอกาสปรับขึ้นดอกเบี้ยอีก 0.5-0.75% ในการประชุมเดือน มิ.ย. พร้อมเริ่มลดขนาดงบดุลเพื่อสกัดเงินเฟ้อที่ยังเร่งตัว
โดยสัปดาห์นี้ต้องติดตามตัวเลขเงินเฟ้อสหรัฐฯและจีนเดือน เม.ย. หากเร่งตัวมากกว่าคาดจะเป็นปัจจัยกดดันตลาดหุ้นต่อเนื่อง